Arkiklu fil-gazzetta Illum u diskors fit-tnedija tal-ktieb Dawn in-novelli b'nisġa kumplessa ta' psikoloġija, filosofija u politika u ta' karattri li ma jinsewx – għax ma jistgħux u ma jridux – jistabbilixxu lil Walid Nabhan, Palestinjan imwieled il-Ġordan u llum ċittadin Malti, bħala wieħed mill-awturi l-aktar awtentiċi tal-letteratura Maltija l-ġdida. Nabhan jirrakkonta l-istejjer tiegħu b'intensità emottiva u fl-istess ħin b'ironija, bi stqarrijiet qosra qishom daqqiet u b'ripetizzjonijiet kultant twal u retoriċi. Jirrakkonta stejjer, bħal "Lura d-Dar fir-Ritratt ma' Bin Laden," li jqallbulek il-lejl ta' taħt fuq, għax taf li mhumiex stejjer. Kultant donnu jersaq lejn il-Malti mill-ġenb, u l-lingwa jxattarha. Iżda l-lingwa tiegħu hija qabelxejn lingwa letterarja, kostruzzjoni tiegħu li għandha l-pedamenti tagħha fl-idjoma attwali imma li jkollha tiffaċċja t-trasformazzjonijiet tal-awtur li kontinwament ifittex il-kelma, il-frażi, ir-ritmu, it-ton, is-sintassi li tesprimi, jew imqar tersaq viċin ħafna li tesprimi dak li jixtieq jesprimi. Id-dimensjoni l-oħra tal-kitba ta' Walid Nabhan li tolqot lili hija l-mod kif juża l-metafora, speċjalment fuq medda ta' paġni, b'mod li jispostja l-idjoma attwali u l-lingwa letterarja stabbilita. Ngħidu aħna, it-tarf tal-miġemgħa nies miġburin madwar il-qabar ta' Toni fejn hemm Marisa isir it-tarf tad-dinja li bena Toni fi 28 sena. Bejn it-tarf tal-miġemgħa u t-tarf tad-dinja hemm biss virgola. U għalhekk it-trasformazzjoni sseħħ f'tebqa' t'għajn imma l-effett tagħha jibqa' qisu seħer fuq l-istorja. Fejn tidħol il-metafora, l-effett li joħloq Walid Nabhan, ġieli permezz tar-ripetizzjoni, huwa iktar qawwi, iktar fit-tul, iktar fundamentali minn dak ta' bosta strateġiji letterarji oħra. Meta lesta l-ewwel abbozz ta' dan il-ktieb, naħseb għall-ħabta ta' Ottubru tal-2008, it-titlu kien IL-ĦOFRA u ġrajjiet oħra li ma ġrawx Nieħdu l-impressjoni li bħall-ħofra psikoloġika u emozzjonali dejjem tikber ta' Toni, għal Walid Nabhan, il-memorja u r-rakkont, dawn in-novelli nfushom, huma ħofra li dejjem tespandi, għax "hu u jipprova jifhem xi ġralu, kien qed iwessa' l-ħofra tiegħu stess mingħajr ma kien konxju x'inhu jagħmel." F'xena oħra sintomatika tal-proċess ta' tbattil tal-memorja, Emad jibqa' ossessjonat bil-mument li fih oħtu Fajruż, fl-ajruport ta' Amman, tara lilu jinbela' għal dejjem mit-taraġ mekkanizzat tal-istorja. L-iktar element li jittikani f'dawn in-novelli huwa r-rappreżentazzjoni sterjotipika tan-nisa, dawk li għandhom "ċippa għall-biki," dawk li jew jittradixxu, għax ifittxu l-interessi tagħhom, jew iħobbu bla kundizzjonijiet, għax tal-familja, imma aktarx jidhru psikoloġikament dgħajfa. Għalija Walid Nabhan, wieħed mill-kittieba ewlenin tal-ġenerazzjoni l-ġdida, huwa ta' ġewwa. Dawn ir-rakkonti huma bħal dak l-aħdar rari li tarah fil-bidu tar-rebbiegħa, liriċi u aggressivi. Jirrakkontaw l-assurdità donnha inevitabbli tan-natura umana, bl-istaġuni konfużi tagħha, bis-seħer li tnissel fina u l-biża' li ma jħalliniex norqdu. Walid Nabhan huwa l-osservatur u l-protagonista fl-istess ħin, il-manipulatur u l-vittma tal-istorja. Fl-isfond tar-realtajiet kulturali, politiċi u medjatiċi mqallba tas-seklu 20 u 21 jinseġ relazzjonijiet ta' mħabba u vjaġġi personali ta' skoperta u telfien, u jaqla' memorji mqalfta li fihom naraw anki lilna nfusna. Nabhan jirrakkonta bil-ħeffa ta' narratur mitwieled li qed jixxala bil-bidu tar-rebbiegħa u bl-onestà ta' waħda mill-vuċijiet ewlenin tal-letteratura Maltija l-ġdida. Is-Sibt, 11 ta' April, 2009 Dawn ir-rakkonti huma bħal dak l-aħdar rari li tarah fil-bidu tar-rebbiegħa. Walid Nabhan huwa l-osservatur u l-protagonista fl-istess ħin, il-manipulatur u l-vittma tal-istorja. Jirrakkonta relazzjonijiet ta' mħabba u vjaġġi personali ta' skoperta u telfien fl-isfond tar-realtajiet imqallba tas-seklu 21. Nabhan jirrakkonta bil-ħeffa ta' narratur mitwieled li qed jixxala bil-bidu tar-rebbiegħa u bil-ħila maħduma u bl-onestà ta' waħda mill-vuċijiet ewlenin tal-letteratura Maltija l-ġdida. L-Ispjegazzjoni fit-Tarf u stejjer oħra Adrian Grima dwar in-novelli ta' Walid Nabhan Il-Ħamis, 5 ta' Novembru, 2009 Il-Kavallier ta' San Ġakbu, il-Belt Valletta Dawn in-novelli b'nisġa kumplessa ta' psikoloġija, filosofija u politika u ta' karattri li ma jinsewx, għax ma jistgħux u ma jridux, jistabbilixxu lil Walid Nabhan bħala wieħed mill-awturi l-aktar awtentiċi tal-letteratura Maltija l-ġdida. Nabhan jirrakkonta l-istejjer tiegħu b'intensità emottiva u fl-istess ħin b'ironija, bi stqarrijiet qosra qishom daqqiet u b'ripetizzjoni kultant twal u retoriċi. Kultant donnu jersaq lejn il-Malti mill-ġenb, u l-lingwa jxattarha. Iżda l-lingwa tiegħu hija qabelxejn lingwa letterarja, kostruzzjoni tiegħu li għandha l-pedamenti tagħha fl-idjoma attwali imma li jkollha tiffaċċja t-trasformazzjonijiet tal-awtur li kontinwament ifittex il-kelma, il-frażi, ir-ritmu, it-ton, is-sintassi li tesprimi, jew imqar tersaq viċin ħafna li tesprimi dak li jixtieq jesprimi. Id-dimensjoni l-oħra tal-kitba ta' Walid Nabhan li tolqot lili hija l-mod kif juża l-metafora, speċjalment fuq medda ta' paġni, b'mod li jispostja l-idjoma attwali u l-lingwa letterarja stabbilita. Ngħidu aħna, it-tarf tal-miġemgħa nies miġburin madwar il-qabar ta' Toni fejn hemm Marisa isir it-tarf tad-dinja li bena Toni fi 28 sena. Bejn it-tarf tal-miġemgħa u t-tarf tad-dinja hemm biss virgola. U għalhekk it-trasformazzjoni sseħħ f'tebqa' t'għajna imma l-effett tagħha jibqa' qisu seħer fuq l-istorja. Fejn tidħol il-metafora, l-effett li joħloq Walid Nabhan, ġieli permezz tar-ripetizzjoni, huwa iktar qawwi, iktar fit-tul, iktar fundamentali minn dak ta' bosta strateġiji letterarji oħra. Meta lesta l-ewwel abbozz ta' dan il-ktieb, naħseb għall-ħabta ta' Ottubru tal-2008, it-titlu kien IL-ĦOFRA u ġrajjiet oħra li ma ġrawx Aktarx l-iktar element li jittikani f'dawn in-novelli – u hawnhekk Walid diġà qed jitbissem – huwa r-rappreżentazzjoni sterjotipika tan-nisa, dawk li għandhom ċippa għall-biki, dawk li jew jittradixxu, għax ifittxu l-interessi tagħhom, jew iħobbu bla kundizzjonijiet, għax tal-familja, imma aktarx jidhru psikoloġikament dgħajfa.